Klokken 02.24 natten til onsdag måtte Nordjyllands Politi rykke ud til et færdselsuheld på Baldersvej i Frederikshavn. To unge mænd fra Sæby på henholdsvis 19 og 21 år havde selv ringet ind og anmeldt deres solouheld. Det viste sig, at kammeraterne var kørt ind i et træ, og den ene klagede over smerter i sin arm. Politiet kunne også konstatere - og mændene erkendte det selv - at de var påvirkede af spiritus. Men derfra blev sagen lidt speget, for ingen af de to mænd, der var involveret i uheldet, ville indrømme, at de havde kørt bilen. - Der blev lidt usikkerhed om, hvem der egentlig havde siddet bag rattet, da uheldet skete, så vi tog dem begge med på stationen for at få taget en blodprøve og afhøre dem, siger vagtchef ved Nordjyllands Politi, Karsten Højrup Kristensen. - De er begge løsladt igen og begge sigtet for spirituskørsel, men afventer de videre tekniske undersøgelser, før vi kan afgøre, hvem af dem der kørte bilen, siger Karsten Højrup Kristensen.

Referat:
To unge mænd på 19 og 21 år var påvirkede af alkohol, da de natten til onsdag ramte et træ ved Frederikshavn.